Cornelia Street

"Cornelia Street" הוא שיר שהוקלט על ידי הזמרת-יוצרת האמריקאית טיילור סוויפט, מתוך אלבום האולפן השביעי שלה, Lover. השיר יצא לאור ב-23 באוגוסט 2019, על ידי חברת התקליטים ריפבליק רקורדס, ביחד עם שאר שירי האלבום. השיר נכתב על ידי סוויפט והופק על ידה, ביחד עם ג'ק אנטונוף. סוויפט אמרה שהשיר הוא "אחד מהשירים האישיים ביותר באלבום". שמו מתייחס לרחוב בניו יורק בו שכרה בית בתקופה בה הבית המקורי שלה היה בשיפוצים. השיר מדבר על כך שהיא מנסה להילחם על הקשר שלה עם בן זוגה ומתארת את העליות והמורדות בקשר ביניהם. "Cornelia Street" הוא שיר אלקטרופופ המאופיין בכלי מקלדת, פסנתר וסינתיסייזר. "Cornelia Street" זכה לביקורות חיוביות רבות, כאשר רוב מבקרי המוזיקה שיבחו את כתיבתו ואת ההפקה "הסנטימנטלית" שלו; הרבה מהם טענו שזהו "השיר הטוב ביותר מהאלבום". בנוסף לכך, הוא נכלל ברשימת "השירים הטובים ביותר לשנת 2019" שפורסמה על ידי Uproxx. אף על פי שלא יצא כסינגל, הצליח השיר להגיע למקום ה-57 במצעד הבילבורד הוט 100, למקום ה-51 בקנדה הוט 100 ולמקום ה-40 במצעד הסינגלים האוסטרלי. ב-18 במאי 2020 יצאה גרסה מחודשת של "Cornelia Street" הכוללת הקלטה שלו בהופעה חיה. טיילור סוויפט הוציאה את אלבום האולפן השביעי שלה, Lover, ב-23 באוגוסט 2019, על ידי חברת התקליטים ריפבליק רקורדס. סוויפט תיארה אותו כ"מכתב אהבה לעצמה", והוסיפה שהוא בוחן את "ספקטרום האהבה המלא", שנוצר בהשראת הקשרים עם המעריצים שלה שנכחו ב-"Reputation Stadium Tour" (2018). רשימת הרצועות של Lover כוללת 18 שירים, מתוכם שלושה נכתבו אך ורק על ידי סוויפט: "Lover",‏ "Cornelia Street" ו-"Daylight". את שלושת השירים הפיקו סוויפט וג'ק אנטונוף. את "Cornelia Street" הקליטה סוויפט באולפני אלקטריק ליידי בניו יורק סיטי, ניו יורק. בריאיון לאנטרטיינמנט ויקלי אמרה סוויפט כי "Cornelia Street" היה אחד מהשירים האישיים ביותר ב-Lover והוסיפה שהוא "אחד מהשירים שהכי קרובים לליבה". במהלך המופע החד-פעמי City of Lover שהתקיים בפריז שבצרפת בספטמבר 2019 סיפרה סוויפט לקהל שלה שהיא כתבה את השיר באמבטיה. השם "Cornelia Street" מתייחס לרחוב בשכונת גריניץ' וילג' בעיר ניו יורק, שם שכרה סוויפט בית עירוני לתקופה קצרה. הדבר מוזכר גם בבית הראשון של השיר, בו סוויפט שרה, "אני שוכרת מקום ברחוב קורנליה". במהלך ריאיון עם מגזין Vulture התגלה שהדבר קרה בעת שסוויפט שיפצה את הבית שלה בטרייבקה. מבחינה מוזיקלית "Cornelia Street" הוא שיר פופ המאופיין בכלי מקלדת, סינתיסייזרים והדהודים. בקטע של הגשר נעשה שימוש גם בפסנתר. טכניקת השירה של סוויפט בפזמון היא פלסט. מבחינה לירית, הוא עוסק בשברון לב ונוסטלגיה. במהלך תוכנית הטלוויזיה "תוכנית הבוקר של אלביס דוראן", דיברה עליו והצהירה כי: "הוא [השיר] נכתב על הדברים שהתרחשו והזיכרונות שנוצרו ברחוב ההוא. [רחוב קורנליה] שכרתי שם דירה ורק רציתי לכתוב שיר על כל הנוסטלגיה שאופפת אותי בעקבות שהותי שם. כך בעצם כתבתי את השיר הזה. כמו כן, כתבתי אותו לבדי. " — סוויפט לאורך "Cornelia Street", ישנם דימויים חוזרים של ניו יורק – אף על פי שסוויפט ומושא האהבה שלה חולקים תחילה רגעים מאושרים, היא עוזבת את מערכת היחסים הזו מבלי להיפרד ברגע שהיא חוששת שמושא האהבה שלה יהיה כנה. אולם, כשהיא כבר בדרך הביתה הוא מתקשר אליה ומפתה אותה לחזור שוב. כמה שנים לאחר מכן, היא עדיין חוששת שהיא עלולה לטעות שוב ולהפסיד אותו. המבקרים שמו לב כי בדומה לשירים אחרים של סוויפט גם שיר זה חוקר רגשות ומכיל פרטים מורכבים. קרל וילסון מסלייט טען שהשורה: "אנחנו מברכים על הגשמים ברחוב קורנליה" מתייחס לשיר של להקת טוטו "Africa", תוך שהוסיף כי המנהרה המדוברת ב-"Cornelia Street" מתייחסת למנהרת לינקולן. לעומת זאת, מייקל ווד מלוס אנג'לס טיימס חשב שהכוונה למנהרת הולנד. במגזין ווג השוו את "Cornelia Street" לשיר "All Too Well" של סוויפט מתוך Red, בעקבות השימוש בשמות של רחובות, חילופי עונות, נוסטלגיה ושיאים במערכת יחסים. רוב שפילד מרולינג סטון השווה אותו ל-"Holy Ground", שיר נוסף מ-Red, מכיוון שבשניהם מוזכרת ניו יורק ובשניהם היא מדברת על קשר שטרם הסתיים, אך הסביר ש"השיר הזה הוא למעשה התקדמות מ-"Holy Ground" מכיוון שכאן היא לומדת מטעויות העבר ומונעת מהקשר להסתיים". כלפי השיר הופנו ביקורות חיוביות, תוך שברולינג סטון הוא דורג במקום ה-31 ברשימת "כל 206 השירים של טיילור סוויפט, לפי דירוג". מבקרים רבים שיבחו את מילותיו וכינו אותו כ"שיר הטוב ביותר באלבום". קיירה לאונרד ממגזין The Music החמיאה למילים האישיות ועל היכולות הווקאליות של סוויפט וגם על מנגינות הפסנתר "העדינות", שלטענתה גרמו "להרגיש כל טון של רגש בשיר". בן ריינר מ-Toronto Star הרגיש שסוויפט חזרה לסגנון המוזיקלי והלירי שעיצבו את דמותה ואת האופי המוזיקלי שלה קודם לכן, אף על פי שהזכיר כי "מדובר בשיר פופ." מעבר לכך, הוא ציין ש"המוזיקה שעשתה סוויפט קודם לכן הייתה מוזיקת קאנטרי". ריינר החמיא גם כן למנגינות הפסנתר בשיר וציין אותן כסיבה לתחושות אלו. ראיסה ברונר ממגזין טיים החמיאה למילותיו של "Cornelia Street" וטענה כי הן מייצגות את יכולות הכתיבה שלה. קרל וילסון ממגזין סלייט תיאר את השיר כ"שיר הטוב ביותר באלבום" ושיבח את מורכבות המילים שלו ואת הפקתו. רוב שפילד מרולינג סטון אמר שהשיר הוא אחד מההוכחות לבגרות בכתיבה של סוויפט, מכיוון ש"היא התמקדה בלהיות מאוהבת ולא במערכות יחסים כושלות". אנה גאקה מפיצ'פורק שיבחה את השיר על שהציג רגע מהורהר: "מחווה מקסימה ומאופקת לזיכרון ולנוסטלגיה עם הכוח לגרום לרחוב אחד במנהטן להרגיש עולמי". אלכס עבד-סנטוס מאתר Vox בחר ב-"Cornelia Street" כ"שיר הטוב ביותר באלבום", ושיבח את מילותיו, אף על פי שהוא מכיל פרטים אישיים שלטעמו היו מיותרים. ג'ון קרמניקה מניו יורק טיימס הרגיש שהשיר "לוכד את הכוח של האלבום" ושיבח גם הוא את מילותיו. ב-Uproxx דירגו את השיר במקום השביעי ברשימת "השירים הטובים ביותר של 2019", ושיבחו גם את מילותיו האישיות ואת הלחן שלו. סוויפט ביצעה לראשונה את השיר בקונצרט החד-פעמי City of Lover באולימפיה, ב-9 בספטמבר 2019 בפריז, צרפת. במהלך הקונצרט, סוויפט ביצעה גרסה מופשטת שלו, בגיבוי של גיטרה אקוסטית. הקונצרט צולם ובהמשך שודר כספיישל טלוויזיוני בחברת השידור האמריקאית (ABC) ב-17 במאי 2020. ההופעה של סוויפט עם "Cornelia Street" הופצה להורדה דיגיטלית ולהזרמת מוזיקה ב-18 במאי 2020. מידע על היצירה "Cornelia Street" באתר מיוזיק בריינז סרטון השיר "Cornelia Street" באתר יוטיוב Taylor Swift – Cornelia Street (באנגלית), נבדק ב-2020-11-05 Taylor Swift's Lover: How to stream and buy the album now on Apple, Spotify, Amazon - CNET, web.archive.org, ‏2019-08-25 EW cover: Taylor Swift on new album, reputation, easter eggs, fan theories | EW.com, web.archive.org, ‏2019-08-12 Taylor Swift talks all things Lover, reveals album's original title | EW.com, web.archive.org, ‏2020-03-22 Taylor Swift in Paris: The City of Lover Concert review, web.archive.org, ‏2020-11-25 Is Taylor Swift's "Cornelia Street" About Karlie Kloss or Joe Alwyn?, web.archive.org, ‏2020-11-13 Taylor Swift ‘Cornelia Street’ Explained: See the NYC Apt, web.archive.org, ‏2019-08-30 Libby Schilz, The many sounds of Taylor Swift's new album "Lover", The Daily Nebraskan (באנגלית) Our track by track review of Lover, Taylor Swift’s new album | The Star, web.archive.org, ‏2020-09-21 Taylor Swift: Her 100 album tracks – ranked | The Independent, web.archive.org, ‏2019-12-03 Taylor Swift Cornelia Street Song Lyrics Explained, web.archive.org, ‏2021-02-03 The Songs, Taylor Swift Switzerland (באנגלית) Taylor Swift’s new album Lover, reviewed: A more mature (mostly) successor to Red., web.archive.org, ‏2019-11-21 Taylor Swift's "Lover": All 18 songs, ranked - Los Angeles Times, web.archive.org, ‏2019-09-14 A Listening Guide to Lover, Based on Your 9 Favorite Taylor Swift Songs | Vogue, web.archive.org, ‏2020-10-26 ‘Lover’ Is the Career-Topping Masterpiece Taylor Swift Needed to Make – Rolling Stone, web.archive.org, ‏2019-08-24 Rob Sheffield, Rob Sheffield, All 129 of Taylor Swift's Songs, Ranked by Rob Sheffield, Rolling Stone, ‏2021-10-26 (באנגלית אמריקאית) /, The Music (באנגלית) Taylor Swift Lover Explained: Analyzing Every Song | Time, web.archive.org, ‏2020-06-09 Taylor Swift: Lover Album Review | Pitchfork, web.archive.org, ‏2019-08-26 Taylor Swift’s new album Lover’s best three songs - Vox, web.archive.org, ‏2020-07-26 Taylor Swift Emerges From the Darkness Unbroken on ‘Lover’ - The New York Times, web.archive.org, ‏2019-08-24 The Best Songs Of 2019, Ranked, web.archive.org, ‏2020-12-03 Taylor Swift's 100 album tracks – ranked, The Independent, ‏2020-07-23 (באנגלית) Samantha Wieder, Ryan Schocket, Here Are All Taylor Swift’s Songs— From Debut To Evermore — Ranked, BuzzFeed (באנגלית) All 214 Songs Jack Antonoff Has Produced, Ranked From Worst to Best, Consequence, ‏2021-08-26 (באנגלית אמריקאית) Every Taylor Swift song ranked in order of greatness, NME | Music, Film, TV, Gaming & Pop Culture News, ‏2020-09-08 (באנגלית בריטית) All 158 Taylor Swift Songs, Ranked, pastemagazine.com, ‏2020-02-05 (באנגלית) Josh KurpTwitter, The Best Taylor Swift Songs, Ranked, UPROXX, ‏2021-02-11 (באנגלית אמריקאית) Nate Jones, All 179 Taylor Swift Songs, Ranked, Vulture, ‏2021-01-11 (באנגלית אמריקאית) Taylor Swift’s ‘City of Lover Concert’ Special: 8 Best Moments | Billboard, web.archive.org, ‏2020-10-29 Hear Taylor Swift's Enchanting Acoustic Performance of "Cornelia Street" - E! Online, web.archive.org, ‏2020-06-25 "Cornelia Street (Live from Paris) – Single". Apple Music., web.archive.org